作者:王愛山
標題:中呂・上小樓自適
內容:酒酣時乘興吟，花開時對景題。剪雪裁冰，擊玉敲金。貫串珠璣，得意時，自陶寫，吟哦一會，放情懷悅心神有何慚愧？思古來屈正則，直恁地稟性僻。受之父母，身體髮膚。跳入江裡，舍殘生，博得個，名垂百世，沒來由管他甚滿朝皆醉。黑甜濃坦腹眠，清涼風拂面吹。高臥藤床，鋪片蒲席，枕塊頑石，日三竿，睡正美，矇頭衲被，起得遲怕畫不著卯歷？開的眼便是山，那動腳便是水。綠水青山，翠壁丹崖。可作屏幃，樂心神，淨耳目，抽身隱逸，養平生浩然之氣。